भारत में फार्मूला वन की कामयाबी तय : हैमिल्टन  
पहली इंडियन ग्रां प्री को लेकर बनी हाइप से प्रभावित पूर्व विश्व चैम्पियन लुईस हैमिल्टन ने कहा कि उन्हें यकीन हो गया है कि क्रिकेट की तरह भारतीय मोटरस्पोर्ट को भी तहेदिल से पसंद करेंगे।
पहली इंडियन ग्रां प्री को लेकर बनी हाइप से प्रभावित पूर्व विश्व चैम्पियन लुईस हैमिल्टन ने कहा कि उन्हें यकीन हो गया है कि क्रिकेट की तरह भारतीय मोटरस्पोर्ट को भी तहेदिल से पसंद करेंगे।  वोडाफोन मैकलारेन मर्सीडीज के ड्राइवर और 2008 के फार्मूला वन चैम्पियन हैमिल्टन ने कहा, मैंने कभी सोचा नहीं था कि भारत में लोग एफवन रेस को लेकर इस कदर रोमांचित होंगे। भारत में क्रिकेट सबसे लोकप्रिय है क्योंकि भारतीय क्रिकेट टीम बेहद कामयाब है। लेकिन मुझे अब यकीन हो गया है कि यहां फार्मूला वन भी कामयाब होगा। वहीं जापान ग्रां प्री के विजेता और ड्राइवर चैम्पियनशिप में रेडबुल के सेबेस्टियन वेट्टल के बाद दूसरे स्थान पर काबिज जेंसन बटन ने कहा कि पहली फार्मूला वन रेस भारत के लिये यादगार साबित होगी।  पहली बार भारत आये बटन ने कहा, भारत की टीम (फोर्स इंडिया) और भारतीय ड्राइवर नारायण कार्तिकेयन और करूण चंडोक (एफवन सर्किट पर है लिहाजा भारत एफवन से पहले ही से जुड़ा हुआ है। इस रेस के बाद भारत में इस खेल की लोकप्रियता और बढेगी क्योंकि दर्शकों को पहली बार एफवन का रोमांच लाइव देखने का मौका मिलेगा। बुद्ध इंटरनेशनल सर्किट के बारे में उन्होंने कहा, ट्रैक अच्छा लग रहा है। इसमें कई कार्नर है और अंत में कई रोमांचक मोड़ हैं। शुक्रवार को अभ्यास के जरिए हमें इसका अनुभव होगा और मुझे यकीन है कि रेस शानदार रहेगी।